|  |
| --- |
| № исх: 15-13-221д/з от: 05.07.2019 |

**Қазақстан Республикасының Премьер-Министрі**

**А.Ұ. МАМИНГЕ**

**Құрметті Асқар Ұзақбайұлы!**

Қазақстанның транзиттік-көліктік қатынас түрінің мүмкіндігі мол бағытының бірі су көлігі, оның ажырамас бөлігі – кеме қатынасы.

Елімізде кеме қатынасы су жолдарының тізбесіне тоғыз теңіз, өзен мен су қоймасы бассейіндері енгізілген.

Оның ішінде Атырау облысына тікелей қатысты Жайық-Каспий каналы, Жайық өзенінің қазақстандық бөлігі және Қиғаш өзенінің учаскесі де бар.

Ел экономикасы үшін Жайық-Каспий каналы ерекше маңызға ие. Ол Жайық өзені мен Каспий теңізін қосатын, сондай-ақ Ресей ішкі су жолдары желілері арқылы Қара және Балтық теңіздері порттарымен қатынасты қамтамасыз ететін маңызды көліктік жол болып табылады.

Теңіз және Қашаған кен орындарын игеру, Атырау мұнай өңдеу зауытын қайта жарақтандыру сияқты аса маңызды ірі инвестициялық жобаларды іске асыру кезіндегі қажетті қондырғылар мен құралдар осы канал арқылы жеткізілді.

Алдағы кезеңде еліміз үшін өте қажетті мұнай-газ, химия саласындағы жобаларды іске асыру кезінде Еуропа, Қытай мен Оңтүстік Кореядан келетін жүктерді тасымалдауда Жайық-Каспий каналын белсенді пайдалану көзделіп отыр.

Еуропадан Нұр-Сұлтан қаласына жеткізілетін жалпы салмағы 334 тонна болатын 15 бірлік «Вестас» жел құбырларын Атырау порты арқылы тасымалдау жоспарлануда.

Бұл канал балық шаруашылығын дамыту үшінде аса маңызды орын алады.

Бірақ су қоймасының таяздауы өзен түбіндегі бедерінің өзгеруіне және канал арнасының күрт лайлануына әкеп соқтырды.

Жайық өзенінің суы мен гидрологиялық жайына Қазақстан Республикасы Президенті Қ. Тоқаев көңіл бөліп, Үкіметке суды көбейту және гидрологиялық режимін жақсарту жөнінде арнайы тапсырма берді.

Осы тапсырманың аясында және Жайық-Каспий су көлігі жолын қалпына келтіру мақсатында қысқа мерзімде шаралар кешенін алу дұрыс.

Бірінші кезекте 2003 жылы әзірленген «Жайық-Каспий каналын қайта жөндеу» жобасының технико-экономикалық негіздемесін қайта қарау қажеттілігі туындауда.

Сонымен бірге, сапалы түбін тереңдету жұмыстарын жүргізу үшін толыққанды түбін тереңдету флоты қажет (көп шөмішті жер снаряды, жүк жөнелтуші шаландалар, сүйрегіштер).

Қолданыстағы заңнамаға сәйкес ішкі су жолдарын кеме қатынай алатын жағдайда болуын қаматамасыз ету, оны күтіп ұстау уәкілетті орган мен оның кәсіпорындарына жүктелген.

Бірақ, «Қазақстан су жолдары» республикалық мемлекеттік қазыналық кәсіпорнының толық жабдықталған флотының болмауынан бұл жұмысты сапалы жүргізуге мүмкіндігі жоқ.

Осыған байланысты жауапты мемлекеттік органдарға келесі мәселелерді пысықтауды тапсыруыңызды сұраймын:

- ағымдағы жылдың соңына дейін Жайық-Каспий каналының кеме қатынасы жұмыс жағдайын қалпына келтіру үшін жаңа технико-экономикалық негіздеме әзірлеу;

- қалпына келтіру түбін тереңдету жұмыстарын жүргізу және одан әрі жыл сайын каналда кепілді тереңдікті ұстау үшін қажетті түбін тереңдету флотын қалыптастыру.

Жоғарыда аталған мәселелердің шешімі Атырау облысы және батыс аймағы, сондай-ақ жалпы республика экономикасы үшін стратегиялық маңызды су жолының бүгінін және болашағын жақсартуға мүмкіндік береді.

«Қазақстан Республикасының Парламенті және оның депутаттарының мәртебесі туралы» Қазақстан Республикасы Конституциялық Заңының 27-бабына сәйкес депутаттық сауалды қарау нәтижесі туралы заңмен белгіленген мерзімде жазбаша жауап беруіңізді өтінемін.

|  |  |
| --- | --- |
| Құрметпен, |  |
|  | **С. ЕҢСЕГЕНОВ** |

Орынд.: Қ. Ержанов

тел.: 8-7172-74-73-87

**Результаты согласования**05.07.2019 10:30:37: Еңсегенов С. Қ. (Комитет по экономической политике, инновационному развитию и предпринимательству) - - cогласовано без замечаний
05.07.2019 10:35:50: Токсаба А. . (Общий отдел) - - cогласовано без замечаний
05.07.2019 11:21:02: Нурсеитов Р. С. (Отдел по взаймодействию с комитетом по экономической политике, инновационному развитию и предпринимательству) - - cогласовано без замечаний
05.07.2019 11:48:04: Агиса Б. А. (Общий отдел) - - cогласовано без замечаний
05.07.2019 14:23:07: Уртембаев А. К. (Руководство Аппарата Сената) - - cогласовано без замечаний
05.07.2019 14:27:31: Амрин А. К. (Руководство Аппарата Сената) - - cогласовано без замечаний
**Результат подписания**05.07.2019 14:30:29 Сыдыков С. С.. Подписано